Dôvodová správa

I. Všeobecná časť

Návrh opatrenia Ministerstva financií Slovenskej republiky č. MF/005720/2025-74, ktorým sa mení a dopĺňa opatrenie Ministerstva financií Slovenskej republiky č. MF/25918/2011-74, ktorým sa ustanovuje rozsah, spôsob, miesto a termíny ukladania výkazu vybraných údajov z individuálnej  účtovnej závierky  pre účtovné jednotky, ktorými sú poisťovne, pobočky zahraničnej poisťovne, zaisťovne, pobočky zahraničnej zaisťovne, Slovenská kancelária poisťovateľov a Exportno-importná banka Slovenskej republiky v znení neskorších predpisov (ďalej len „návrh opatrenia“), je vypracovaný v súlade s § 17a ods. 7 zákona č. 431/2002 Z. z. o účtovníctve v znení zákona č. 547/2011 Z. z., ktorým sa Ministerstvo financií Slovenskej republiky splnomocňuje k vydaniu tohto opatrenia. 

V návrhu opatrenia sú zapracované úpravy vyplývajúce z aplikačnej praxe a z požiadaviek Národnej banky Slovenska a zároveň sa doplňuje vykazovanie údajov vyplývajúcich z novoprijatých daňových predpisov. 

Účinnosť návrhu opatrenia je navrhovaná na 1. apríla 2025.

	Návrh opatrenia je v súlade s Ústavou Slovenskej republiky, ústavnými zákonmi, s nálezmi Ústavného súdu Slovenskej republiky, inými zákonmi a všeobecne záväznými právnymi predpismi a medzinárodnými zmluvami, ktorými je Slovenská republika viazaná ako aj v súlade s právom Európskej únie a Európskou chartou miestnej samosprávy. 

Predkladaný návrh opatrenia nie je predmetom vnútrokomunitárneho pripomienkového konania.

Predkladaný návrh opatrenia nemá vplyv na štátny rozpočet, rozpočty obcí alebo rozpočty vyšších územných celkov. Materiál má  vplyv na podnikateľské prostredie, nemá environmentálny vplyv, nemá žiadne sociálne vplyvy, nemá  vplyv na informatizáciu spoločnosti, ani vplyvy na služby verejnej správy pre občana, nemá vplyvy na manželstvo, rodičovstvo a rodinu.

II. Osobitná časť
K čl. I 
K bodu 1	 (prechodné ustanovenia)
Upravuje sa prvé použitie vzoru výkazu vybraných údajov podľa prílohy za druhý kalendárny štvrťrok 2025.
 
K bodu 2	 (Príloha časť II.)
Na základe požiadavky poisťovní a pobočiek poisťovní sa upravuje vykazovanie, názov a definícia vykazovania položky 2.1.2 Skutočné priamo a nepriamo priraditeľné náklady na poistné služby na Priraditeľné náklady na poistné služby.
  
K bodu 3	 (Príloha časť II.)
Na základe požiadavky poisťovní a pobočiek poisťovní sa upravuje vykazovanie, názov a definícia vykazovania položky 2.2. Amortizácia obstarávacích nákladov na Obstarávacie náklady.

K bodu 4	(Príloha časť IV.)
Upravuje sa tabuľka k vykazovaniu daní, a to dorovnávacej dane a dane z finančných transakcií. 

K bodu 5	 (Vysvetlivky)
Upravujú sa vysvetlivky k vykazovaniu hodnoty daňových pohľadávok. Na základe požiadavky aplikačnej praxe sa doplňuje informácia, že hodnota daňových pohľadávok (vykazovaná ako položka A.H. v riadku 24) nepredstavuje len súčet hodnoty pohľadávky splatnej dane z príjmov (r. 25) a odložených daňových pohľadávok (r. 26), ale aj všetky ostatné daňové pohľadávky. 
 
K bodu 6	 (Vysvetlivky)
Upravujú sa vysvetlivky k vykazovaniu hodnoty finančných záväzkov. Na základe požiadavky aplikačnej praxe sa doplňuje informácia, že hodnota finančných záväzkov (vykazovaná ako položka P.A. v riadku 30) nepredstavuje len súčet hodnôt vykazovaných v riadku 31 a v riadku 32.

K bodu 7	 (Vysvetlivky)
Upravujú sa vysvetlivky k vykazovaniu hodnoty daňových záväzkov. Na základe požiadavky aplikačnej praxe sa doplňuje informácia, že hodnota daňových záväzkov (vykazované ako položka P.H. v riadku 47) nepredstavuje len súčet hodnoty záväzku splatnej dane z príjmov (r. 48) a odložených daňových záväzkov (r. 49) ale aj všetky ostatné daňové záväzky.

K bodu 8	 (Vysvetlivky)
Doplňuje sa vysvetlivka k vykazovaniu položky neoddeliteľný investičný komponent so znamienkom (+).
Upravujú sa vysvetlivky k výkazu v nadväznosti na aplikačnú prax a požiadavky NBS. Z dôvodu nejasnosti pri správnom vykazovaní položiek 2.1.2. a 2.2. sa okrem zmeny názvu riadkov upravuje aj definícia vykazovania. V rámci položky 2.1.2. v riadku 11 sa vykazujú všetky náklady, okrem obstarávacích nákladov, ktoré súvisia s poskytovaním poistných služieb. Zároveň sa upravuje spôsob vykazovania dane z finančných transakcií, ktorá sa viaže k poistným službám.

K bodu 9	 (Vysvetlivky)
V rámci položky 2.2. Obstarávacie náklady sa budú vykazovať amortizované obstarávacie náklady a tiež priraditeľné (Attributable) obstarávacie náklady bežného obdobia časovo rozlíšené provízie a ostatné obstarávacie náklady. V prípade následných provízií závisí od ich charakteru, či slúžia na platbu za správu a udržanie poistného kmeňa, v tom prípade sa vykazujú v položke 2.1.2. Priraditeľné náklady na poistné služby. Ak následné provízie predstavujú časovo rozlíšenú cenu za obstaranie, vykážu sa ako súčasť položky 2.2. Obstarávacie náklady.

K bodu 10	 (Vysvetlivky)
Upravujú sa vysvetlivky v nadväznosti na aplikačnú prax, a to z dôvodu jednotného vykazovania hodnoty v riadku 50.

K bodu 11	 (Vysvetlivky)
Upravujú sa vysvetlivky k spôsobu vykazovania údajov o dani z finančných transakcií, pričom sa samostatne vykazuje hodnota dane z finančných transakcií, ktoré priamo súvisia s poistnými službami. Upravujú sa vysvetlivky k spôsobu vykazovania údajov o dorovnávacej dani, ak účtovná jednotka je daňovníkom dorovnávacej dane alebo ak očakáva, že sa ním stane v bezprostredne nasledujúcom účtovnom období. Údaj o dorovnávacej dani v stĺpci „Hodnota“ sa uvádza ako časť nákladu na splatnú daň z príjmov pripadajúca na dorovnávaciu daň pri daňovníkovi dorovnávacej dane alebo ako odhad vplyvu dorovnávacej dane pri potenciálnom daňovníkovi dorovnávacej dane.  

K čl. II
Navrhuje sa účinnosť opatrenia od 1. apríla 2025.